Transcript vum Livestream: Pressekonferenz no der Tripartite (23.03.2022)

# Intervenanten

* Xavier Bettel, Premierminister, Staatsminister
* Paulette Lenert, Vizepremierministesch
* François Bausch, Vizepremierminister
* Nora Back, OGBL.
* Patrick Dury, LCGB.
* Romain Wollf, CGFP
* Michel Reckinger, UEL
* Journalisten

Sproochen

* Lëtzebuergesch

# Transcript

[Xavier Bettel]

Voilà, Merci fir Är Gedold, de Journalistinnen an de Journalisten.

Ech wëll awer heifir de Sozialpartner och e grousse Merci soen fir déi ganz konstruktiv Gespréicher déi mir gëschter ugefaangen hunn an och haut konnte weiderféieren.

Ech si frou datt mir, an ech hunn et och scho gëschter ugekënnegt, eng gemeinsam Analys vun der Situatioun konnten eenegen, dat heescht datt, eng Inflatioun a besonnesch déi héich Energiepräisser e Probleem sinn esou wuel fir d'Betriber wéi och fir d'Privatleit.

A mir brauche selektiv Hëllefen esou wéi ech och scho gëschter ugekënnegt hunn, fir d'Privatleit, esou wéi och fir d'Betriber déi besonnesch betraff sinn.

Mir hu gëschter eng Rëtsch Propositiounen déi gemaach gi sinn, vu Säite vun de Gewerkschaften an och vu Säite vum Patronat.

An esou wéi ech et och gëschter ugekënnegt hat, hate mir de Moie Regierungsrot, eben och fir op déi Propositioune kënnen anzegoen a Kompromësser kënnen auszeschaffen.

Kompromëssvirschléi, virun allem wéi Dir Iech kënnt denke beim Index, deen eis gëschter Owend ganz laang beschäftegt huet.

Ech wëll eent direkt hei kloer soen, mir stellen den Indexsystem net a Fro, weder vu Regierungssäit nach vun de Sozialpartner ass eng Mise a Fro datt den Indexsystem e falsche System wier.

Ech wëll dat hei och direkt kloerstellen.

Mir sinn eis och bewosst datt den Index a Garant ass hei zu Lëtzebuerg vun engem soziale Fridden.

A fir d'Regierung ass et och ganz kloer, mir hunn dat och de Sozialpartner de Moie matgedeelt, datt déi Indextranche déi an de nächsten Deeg wäert falen, d.h. am Abrëll wäert a Kraaft trieden, och bestoe bleift.

Mir wäerten net an e puer Deeg eng Indextranche déi declenchéiert sollt ginn annuléieren.

Genee esou kloer ass d'Regierung der Meenung, datt een och net einfach esou eng Indextranche kann annuléieren, well den Impakt net nëmmen op d'Indextranche huet, mee och muss gerechent ginn, "à moyen et long terme".

Et ass awer och kloer datt e puer Indextranche bannent 12 Méint, Betriber an dëser komplizéierter Situatioun viru Schwieregkeete wäert stellen.

D'Patronat huet eis och gëschter, an ech weess net ob den Här Reckinger duerno drop ageet, erkläert wéi de Coût an deene leschte Wochen a Méint och evoluéiert huet vun de "Matières premières", no där Pandemie déi mir haten, wou et scho Probleemer gouf vu Beliwwerungen.

Mee ech sinn net Äre Spriecher, Dir hutt gëschter Presentatioune gemaach an ech mengen datt et och wichteg ass, datt Dir wéinst deene Méikäschten vu Produiten, "Matières premières", an och vun héijen Energiepräisser nach eng zousätzlech Indextranche problematesch wier.

Dat war de Fazit dee se och gëschter gezunn hunn.

An op der anerer Säit hu mir och de Constat gemaach kritt vun de Gewerkschaften, datt selbstverständlech dat wat vu schwierege Situatiounen op Säite vun de Betriber ass, grad eng esou schwéier Situatioun och ass bei de Bierger, déi och ënnert den héijen Energiepräisser ze leiden hunn.

Déi aktuell Previsioune vum Statec gesi fir datt am August eng nächst Indextranche kéint falen.

Dëst wier déi 3.Indextranche bannent deene leschten 10 Méint.

D'Regierung huet dofir eng Propositioun gemaach déi esou wuel, ... an ech wäert elo op déi Propositiounen agoen, déi d'Regierung gemaach huet, ... eng Propositioun, déi esouwuel de Betriber hëlleft, ewéi och d’Kafkraaft vun de Leit stäerke géif.

Dës Propositioun besteet doran datt d’Indextranche vum August 2022 an den Abrëll 2023 géif verréckelt ginn.

Tëschent August an Abrëll kréien awer d’Leit déi e Kafkraaftverloscht hunn dëse Verloscht iwwert e "Crédit d’impôt" iwwerkompenséiert, also méi kompenséiert wéi dat wat de Kafkraaftverloscht wier.

An dat si virun allem Leit mat nidderegem a mëttlerem Revenu, d.h. wat ee vu Quintile 1, Quintile 2 oder och en Deel vun engem Quintile 3 géif domadder mengen.

Och dat nächst Joer, an deene Propositiounen déi mir op den Dësch geluecht hunn, géif maximal eng Indextranche falen.

Falls eng zweet géif erfalen, géif och déi erëm em ee Joer verréckelt ginn, mee nees eng Kéier mat deem selwechte System deen d’Regierung hei proposéiert huet, och kompenséiert géif gi fir déi kleng Revenuen.

Dat ass eeben och fir eng gewësse Previsibilitéit de Betriber ze garantéieren, esou wéi ech virdru beschriwwen hunn, an awer och op der anerer Säit eis bewosst sinn, datt wann eng Präisdeierecht ass, déi schwächste Revenuen, déi Leit mat deene klengsten Akommes awer déi och sinn, déi di gréisste Probleemer riskéieren ze kréien, an dofir mat deem Mechanismus vu Kompensatioun dat dann eeben och ze kompenséieren.

Mir verhënneren domadder, also mat där Propositioun déi um Dësch läit, datt d'Betriber ze vill no beieneen staark méi Belaaschtungen ze droen hunn, a gläichzäiteg stäerke mir awer och d'Kafkraaft vun onse Bierger esouguer, d.h. datt déi Leit besser ewechkommen, wéi dat soss de Fall wier wann ee just eng Indextranche géif do dobäirechnen.

Ech bieden em Versteesdemech datt hei nach eng Partie Berechnungen, ... ech kenne jo d'Press... Dir wäert soe wat kascht dat eent, wat kascht dat anert?

Wéi vill ass dat do? Wéi vill ass dat heiten?

...Et sinn eng Rëtsch vu Berechnungen néideg, an och doduercher vläicht och d'Explikatiounen vun der Conclusioun Iech muss matgedeelt ginn.

Mir schaffen an den nächsten Deeg zesummen fir och un den Detailer... a mir hunn eis Rendezvous ginn, nächsten Donneschden de Moien um 9 Auer.

Och hei fir en definitiven, hoffe mir, Accord kënnen ofzeschléissen, well deen definitiven Accord ass net do.

Mir hu vun de Sozialpartner och Demande kritt fir nach Gespréicher kënnen ze féieren op verschidde Punkten déi mir presentéiert hunn an ech wäert déi elo och opzielen, an och hir Gremie kënnen ze consultéieren, fir dann eeben definitiv nächsten Donneschden de "Clause de Rendezvous" hei ze hunn.

Ech hunn Iech gesot den Index ass nämlech net den eenzege Sujet.

Et war den decke Sujet mee et ginn och nach eng Rëtsch vu Sujeten niewent dem Index.

Mir hunn z.B. proposéiert bei den Energiepräisser, datt um Mazout, um Diesel an um Bensinn

eng Reduktioun vu 7,5 Cent géif um Verkafspräis ofgehale ginn, dëst bis den 31.Juli.

Et sinn nach Diskussiounen, och op Demande vun de Gewerkschaften, déi op deem dote Punkt nach solle stattfannen an deenen nächsten Deeg.

Do dernieft gëtt de Steierkredit dee CO2-Steier kompenséiert och no uewen ugepasst.

D'Regierung huet och proposéiert datt d'Loyere fir Privatleit, op Propose och vun de Sozialpartner,

solle bis Enn des Joers agefruer ginn.

D'"Subvention Loyer" soll kuerzfristeg gehéicht ginn, als zousätzlech Ënnerstëtzung fir Leit déi Loyeren ze bezuelen hunn.

An dat ass grad eng Kompensatioun déi deene Leit déi an deenen ënneschte Revenu ass, datt heescht datt och do wou de Loyer de gréissten Deel bei der Pai representéiert, eng Hëllef déi och do direkt géif entgéint kommen.

D'Regierung wëll och Primm fir energetesch Sanéierung fir Leit mat klenge Revenuë staark an d'Luucht setzen.

Dat alles Mesuren am Fong fir d'Kafkraaft vun de Privatleit ze stäerken.

Mir hunn natierlech och iwwert d'Betriber geschwat.

Ech hunn Iech gesot d'Zil vun eis alleguerten ass datt mir et fäerdeg bréngen an där Situatioun an där mir sinn, net am Fong... en Tableau iwwerloossen, wou mir einfach soen "après nous le déluge".

Mir wëssen datt d'Betriber... d'Aarbechtsplaze schafen.

An et ass wichteg datt och weider Aarbechtsplazen zu Lëtzebuerg geschafe ginn.

An et kann eis och net egal si mat där Energiesituatioun déi mir hunn, wéi et de Betriber weider wäert goen an deenen nächste Méint, awer och de Bierger net.

An do ass et eebe wichteg gewiescht datt mir do och eis bewosst waren datt Betriber och cibléiert Hëllefe musse proposéieren, déi konform awer zu den europäesche Reegele sinn an och eeben awer och déi Energietransitioun déi néideg ass, och ënnerstëtzen.

Och hei ginn d'Detailer nach berechent.

Et ware keng einfach Diskussiounen an mir hunn och nach keen definitiven Accord, esou wéi ech Iech dat als Introduktioun och matgedeelt hunn.

Mir hunn ons vill Zäit geholl, mir hunn och een deem aneren nogelauschtert, an engem Toun wou een d'Propositioune gemaach huet, déi diskutéiert gi sinn ënner Partner, op Regierungssäit, op Patronatssäit, op Gewerkschaftssäit, wou aner Propositioune komm sinn, wou negociéiert ginn ass, wou diskutéiert ginn ass.

Ech kann Iech just soen datt dat fir mech, dat wat gëschter an haut zu Senneng geschitt ass, e staarkt Zeechen ass vu Sozialdialog, wou mir kucken an enger Kris gemeinsam Äntwerten ze fanne fir onst Land.

Nächsten Donneschden ass déi nächst Clause de Rendezvous déi mir eis ginn hunn.

E wichtege Rendezvous, e wichtege Rendezvous fir Lëtzebuerg, e wichtege Rendezvous fir ons Bierger e wichtege Rendezvous am Sënn vum Sozialdialog a virun allem och ze weise wéi Lëtzebuerg muer ausgesäit.

Kengem hei, deen hei beim Mikro steet egal ass, weder a senge Betriber nach de Bierger ass eis egal.

Et geet drëms datt mir déi "cohésion sociale" behalen, awer och d'Realitéit gesinn, déi analyséieren an zesummen no Léisunge sichen.

Voilà. Madamm Lenert an dann den Här Bausch an dann hu mir och, .... da wësst Dir schonn direkt, d'Madamm Back, déi dann d'Wuert wäert ergräifen an dann den Här Reckinger.

Madamm Lenert.

[Paulette Lenert]

Jo Merci. De Constat als aller éischt, no laange Stonnen gesitt Dir eis hei stoe mat gemeinsame Constaten.

Dat ass fir mech eppes extreem Positives.

Et ass déi éischte Kéier wou ech d'Geleeënheet hu bei enger Tripartite dobäi ze sinn an dat wat ech erlieft hunn an dësen 2 Deeg, dat ass dat wat ech ënner Sozialdialog mir virstellen, am idealen datt een sech zesummesetzt, datt een d'Lag analyséiert, an do si mir ganz gutt viru komm.

Mir hunn e gemeinsaamt Verständnis vun der Gravitéit vun der Situatioun an där mir hei sinn.

Et sinn exzeptionell Zäiten. Eist Land ass ugeschloen vun enger Kris déi nach net eriwwer ass, a wärend dëser lafender Kris kënnt eng ganz grouss nei Erausfuerderung dobäi, mat der Partikularitéit datt mir hei erëm eng Kéier wéi an deene leschte Joren ganz ganz vill Inconnuen hu mat deene mir mussen ëmgoen.

Mir wëssen datt eppes kënnt, mir hunn éischt Konsequenzen déi mir scho spieren, mee mir wëssen haut net wat d'ganz Ausmooss vun deem wäert sinn op dat mir eis mussen astellen.

An deem Sënn hu mir hei den Effort gemaach konstruktiv zesummen ze schaffen.

Dat soll eis Lëtzebuerger Spezialitéit bleiwen fir flexibel ze sinn, fir gezielt ze handelen.

D'Zilsetzung déi bei deem Pak deen elo um Dësch läit war, dat war déi eis Moyen déi mir hunn esou intelligent wéi méiglech anzesetzen do wou se gebraucht ginn, dat ass an éischter Linn do bei deene Leit déi et souwisou schwéier hunn d'Enner beieneen ze kréien, déi elo scho staark getraff sinn an déi et och an nächster Zukunft viraussiichtlech wäerte sinn.

Mee awer och bei eise Betriber.

Mir mussen eist Land ofsécheren an dëser Zäit, mir mussen dofir suergen datt eis Betriber kënne funktionéieren a mir musse gläichzäiteg dofir suergen datt mir jidderee mat u Bord halen.

Ech denke mir sinn an dësen Zäiten gefuerdert wéi scho ganz laang méi.

Dat maach tragesch klenge wann een 2 Joer laang vun enger Kris geschwat huet, ma mir sinn nach an enger.

An ech zielen drop an ech si ganz zouversiichtlech mat deem wat ech op alle Fall erlieft hunn an deene leschten 2 Deeg, datt mir dat hikréien.

Mir hunn extreem konstruktiv Gespréicher, wou jidderee sech abruecht huet, mat gudden Iddien déi konnte kontrovers diskutéiert ginn.

An an deem Sënn hu mir et och fäerdeg bruecht hei e ganz diversifiéierte Pak op den Dësch ze leeën.

En ass nach net ganz ficeléiert, an dat ass och normal.

Et sinn nach vill Detailer ze beschwätzen.

Oft läit och den Däiwel am Detail.

Op alle Fall gesitt Dir eis haut hei ganz zouversiichtlech datt mir op deem dote Wee weiderkommen, an an deem doten Typ vun Dialog kënnen zesummestoen fir dat Bescht fir eist Land an eis Leit ze bidden.

[Xavier Bettel]

Ier ech dem Här Bausch d'Wuert direkt weidergi wollt ech och just soen datt et der Madamm Lenert hier 1. Tripartite war, awer och der Madamm Backes an dem Här Engel an der Madamm Backes déi och hei am Sall steet och e ganz ganz grousse Merci, well Dir wësst jo datt d’Moyenen eppes ass wat och wichteg ass, datt een déi och am A behält.

Mir hunn aner Krittären déi net onwichteg sinn a wéi een ëmmer seet „the sky is not the limit”.

Mir musse kucke wat machbar ass an hei wierklech och e grousse Merci fir déi Kollegialitéit, wou mir gekuckt hu fir wierklech gemeinsam och Léisungen ze fannen, ouni eng Hypothéik op nächst Generatiounen ze imposéieren.

Dat sinn eis Propositiounen op jidder Fall.

Här Bausch.

[François Bausch]

Merci. Ech wollt och vu menger Säit aus betounen, an och dofir e grousse Merci soen all deenen déi op deene ganzen 2 Deeg hei un deene stonnelaange Gespréicher deelgeholl hunn.

Wou jiddereen sech d’Méi ginn huet seng Argumenter virzebréngen an engem Sënn, datt och dee géigeniwwer och gär nogelauschtert huet, well et einfach e konstruktiven Austausch vun Argumenter war, an ech mengen et ass och dowéinst wou mir et fäerdeg bruecht hunn ee Pak zesummenzeschousteren, deen zwar vläicht nach net ganz definitiv ugeholl ass, mee wou ech awer optimistesch sinn, datt mir dat zu engem gudden Enn d’nächst Woch wäerte bréngen.

Exzeptionell Zäiten brauchen einfach exzeptionell Mesuren.

An dat wichtegst ass natierlech datt wann een exzeptionell Mesuren hëlt, datt déi cibléiert sinn.

An datt mir déi Leit och am meeschten, am positive Sënn treffen, déi et och am meeschte brauchen.

A mir hunn och elo eng Kris hannert eis bruecht, dat war d’Pandemie.

Do hu mir vill vu gesondheetlech vulnerabele Leit geschwat.

An där heite Kris wou mir elo sinn, schwätze mir méi vu sozial vulnerabele Leit.

Dat si Leit déi net nëmmen op der ganz ënneschter Skala leien, mee dat geet och an d’Mëttelschicht eran.

Ech mengen et muss ee sech einfach bewosst sinn, mat deenen Energiepräisser, esou wéi déi explodéiert sinn, esou wéi d’Präisser an d’Luucht gaange sinn, d’Inflatioun an d’Luucht gaangen ass, do Leit bis an d’Mëttelschicht eran, leide Leit, an dat sinn der relativ vill.

An dat war och den Objektiv vun der Regierung an deene ganze Gespréicher, an ech géing soe bei allen déi um Dësch souzen fir datt mir deementspriechend deem och Rechnung droen.

Dofir hu mir och eng Rei exzeptionell Mesure geholl, déi elo vläicht kéint ech soen: ma déi stinn am Widdersproch zu anere Saachen, déi mir eis als Zilsetzung ginn hunn.

Zum Beispill déi ganz Klimakris mat där mir jo och beschäftegt sinn.

Mee ech mengen awer datt et wichteg ass datt ee muss kënne Recul huele fir e puer Méint, och par rapport zu där Kris déi natierlech eis méi mëttelfristeg a laangfristeg wäert beschäftegen, a kënne soen, z.B. mir reduzéieren de Präis em 7,5 Cent beim Mazout, beim Bensinn a beim Diesel.

Well et geet elo drëms ze kucken elo an der Nout deene Leit hei ze hëllefen déi di Sue brauchen.

A mir hunn dat jo net einfach esou gemaach.

Mir hunn dat gemaach gekoppelt mat enger Steigerung vun engem ganze Package vu Mesuren, déi d'"Transition écologique" solle fërderen.

An dat muss ech och soen, dat huet mech extreem gefreet dat wärend där ganzer Diskussiounn och vun de Sozialpartner vun deene béide Säiten déi nämmlecht Suerge matgedroe gi si wéi vun der Regierung, datt déi "Transition écologique" wichteg ass an datt mir déi net sollen aus den Ae verléieren.

Et sinn dofir eng ganz Rei Aiden déi d'Betriber och wäerte kréien, déi hu ganz kloer mat der "Transition écologique" ze dinn An dat wäert Dir an der nächster Woch alles gesinn, wann dat am Detail virgestallt gëtt vun deenen zoustännege Ministeren.

Mee mir hunn awer och decidéiert datt mir um Niveau vun deem wat mir wëlle maachen, net nëmme bei den Aiden eng Schëpp uleeë mee och an der Praxis, d'ëffentlech Hand wäert eng Schëpp uleeën fir an deenen erneierbaren Energien, bei aner Saache méi schnell weider ze komme wéi virdrun.

Dat ass och net nëmme wichteg wéinst dem Klima, well wa mir eppes musse léieren aus der Kris an där mir hei sinn, an deem Konflikt dee mir hei sinn, dann ass et datt dee Konflikt stattfënnt, wéinst der Ofhängegkeet vun de fossillen Energieträger déi gréisstendeels och nach an Hänn si vu Leit, wéi z.B. den Här Putin, an deen domadder kann d'ganz Welt an Otem halen, e ganzt Vollek kann ënnerdrécken.

Also déi Ofhängegkeet vun de fossillen Energieträger muss och hei e feste Bestanddeel sinn vun net nëmmen der Analys vun der Kris déi mir maachen hei permanent, mee och vun der "Sortie de crise" déi mir hei musse sichen.

Datt mir hei 2 Mécke mat engem Schlag schloen, datt mir sozial mat 2 Féiss um Buede bleiwen.

A "part contre" op der anerer Säit, wéi gesot, déi dote Kris an engems mat méi séier léisen, wat natierlech dann och eng gutt Nouvelle ass deementspriechend fir de Klima.

[Xavier Bettel]

Merci Här Bausch. Ech wëll just ier mer de Sozialpartner d'Wuert ginn, hinnen och Merci soen.

Well ech wëll och just soen, datt eng Rëtsch vu Pisten déi mir hei an deem Package, well et ass e Package, deen d'nächst Woch soll ugeholl ginn, en Donneschden, eng Rëtsch Propositioune sinn, déi vun Iech kommen.

An dat soll een och ervirsträichen, datt eng Rëtsch vu Revendicatiounen, oder déi elo um Dësch leien, Propositiounen och gewiescht si vun de Sozialpartner.

Ech wëll dat hei och ervirsträichen, an dofir och Merci soen.

Madamm Back an dann den Här Reckinger.

[Nora Back]

Jo, Merci och. Ech wëll och guer net vill soen.

Ech maachen et ganz kuerz.

Éischtens soen ech net vill well alles gesot ginn ass a ganz richteg duergestallt ginn ass, wéi mir mateneen diskutéiert a verhandelt hunn a wou mir och haut stinn, an zweetens wëll ech net ganz vill soe well et effektiv, an dat ass gesot ginn, nach keen Ofschloss ass.

Mir haten e ganz gudde konstruktive Sozialdialog, dat ass dat wat ee positiv kann erauszéien, de Sozialdialog zu Lëtzebuerg lieft an Dir wësst datt d'Gewerkschaften ëmmer Demandeur dofir sinn.

A mir sinn an engem Echange deen nach am gaangen ass an och nach wäert stattfannen.

De Premierminister huet et gesot, och an de nächsten Deeg wäerten dann nach technesch Reuniounen op deenen eenzele Mesure stattfannen an da ginn d'Gewerkschafte bei hir Gremien an da wéi gesot e Mëttwoch wäerte mir dann, en Donneschden, pardon, mir haten e puer Probleemer en Datum ze fannen, en Donneschde wäerte mir eis dann hei erëmgesinn an da fält Decisioun op mir en Accord fannen oder net.

Mir hoffen natierlech och datt en Accord fonnt gëtt.

Dir wësst datt fir eis als Gewerkschaften, si mir hei an déi Tripartite komm, well mir eis Suerge maachen ëm d'Kafkraaft vun de schaffende Leit an hir Famillen.

Hei si vill Mesuren diskutéiert ginn zur Kafkraaft vun de Leit, an et leien eng Rei Mesuren um Dësch déi gutt sinn an déi positiv Entwécklunge sinn, an déi mussen eeben elo nach am Detail chiffréiert ginn an duerchgekuckt ginn.

Awer egal wéi si mir gutt Schrëtt weiderkomm a mir hu gutt matenee geschwat, a wichteg natierlech och fir mech als OGBL a fir eis als Gewerkschaften, datt den Indexmechanismus verdeedegt ginn ass an datt keen de Mechanismus a Fro stellt.

Datt déi Tranche vun Abrëll elo erfält ass mengen ech e ganz wichtegt Signal och no baussen fir och de Leit déi hei zu Lëtzebuerg schaffen an hire Famillen weider hire Kafkraaftverloscht ze kompenséieren.

Ech wéilt awer wann Dir erlaabt, well mir sinn déi 3 Presidenten vun den 3 national representative Gewerkschaften, a mir hunn hei eng Sprooch geschwat, mir waren ëmmer op enger Linn, datt si vläicht och kuerz d'Geleeënheet kréien hei nach e Wuert dozou ze soen.

[Xavier Bettel]

Just agendaméisseg, den Här Dury an dann den Här Wolff an dann den Här Reckinger, guer kee Probleem.

Just agendaméisseg wat Dir gesot hutt: en Donneschde gesi mir eis um 9 Auer.

Do ass déi Clause de Rendezvous hei zu Senneng.

Wann et zu engem Accord kënnt, wäert ech Mëttes an der Chamber eng Deklaratioun am Numm vun der Regierung maachen, eeben och fir den Accord ze presentéiere wat och wichteg ass, datt en Echange an der Chamber stattfënnt, an datt mir ofwaarden awer bis d'Negociatiounen ofgeschloss sinn, an dann eeben och déi Presentatioun virun der Chamber wëllen en Donneschden de Mëtte maachen, just agendaméisseg, fir datt jiddereen och weess wéi mir eis am Moment organiséiert hunn.

[Xavier Bettel]

Här Dury an Här Wolff.

[Patrick Dury]

Merci.

Mir hunn an dëser Tripartite, an dëser Verhandlungsronn u sech gëschter relativ intensiv iwwert d'Situatioun vun de Leit an de Betriber vun de Leit déi hei am Land liewen, vun de Betriber selwer geschwat a mir sinn eis an deenen Conclusiounen oder an der Analys si mir eis do relativ séier eens ginn, datt déi Situatioun grave ass, datt esouwuel d'Betriber wéi d'Leit Ënnerstëtzung brauchen, an datt mir u sech dann eng Rei vu Mesure musse fanne fir dat kënnen ëmzesetzen.

An ech stelle fest datt d'Conclusiounen déi mir elo haut gezunn hunn u sech déi Piste sinn, déi an déi richteg Richtung ginn, op deene mir elo, wéi den Här Staatsminister dat gesot huet nach d'Finalitéit maachen.

Dat musse mir nach alles elo ausfëllen a verschiddene klenge Reuniounen.

An dann kënne mir u sech an d'Richtung goen datt mir do en Accord an dëser Tripartite kënne fannen.

Ech wëll och soen datt mir wat den Index ugeet, den Index, ... wat d'Inflatioun méi héich ass, wat e méi wichteg ass fir d'Leit fir d'Kafkraaft ze erhalen, a wat natierlech dann och kënnen, doduerch datt d'Indextranche sech esou schnell openee suivéieren, kann et natierlech zu Probleemer an de Betriber kommen, dat erkenne mir un.

Ech stelle fest datt mir haut eng Léisung hei fonnt hunn wou mir den Indexmechanismus ofgeséchert hunn.

En ass net a Fro gestallt.

A fir déi Zäit wou mir dann u sech eng Indextranche verleeën, kréien d'Leit dann eng Kompensatioun.

Wat u sech dann de Betriber entgéint kënnt, an natierlech och de Leit déi u sech mat där Situatioun konfrontéiert sinn.

D'Kafkraaft ass en enorme Probleem, an d'Kafkraaft ass u sech duerch déi Accorden, oder déi Conclusiounen déi mir hei fonnt hunn an deem Sënn net a Fro gestallt, si ass ofgeséchert.

Wann ech elo un déi Mesuren denken déi nach zitéiert gi si vum Staatsminister, wéi z.B. de Retour op der Pompel, dann ass dat natierlech eppes wat ganz wichteg ass, well ech kann Iech soen datt an de Gewerkschaftszentralen am LCGB zu gewëssenen Deeg d'Telefonen net opgehalen hu mat rabbele wéi mir déi Explosioun vun de Präisser haten.

An dat féiert da vläicht och zur Berouegung op dëser Front.

Ech mengen datt Diskussiounen insgesamt... si sinn net einfach, si sinn awer net einfach gewiescht wéinst eis.

Si sinn net einfach wéinst dem Sujet, ech wëll dat betounen.

Et ass esou datt hei all Mënsch seng Funktioun huet an all Mënsch seng Visioun aus sengem Eck, aus senger Funktioun eraus huet.

An natierlech all Mënsch versicht dann dat an d'Tripartite eran ze bréngen.

Dat ass ëmmer d'Stäerkt vun der Tripartite gewiescht, datt aus deenen 3 Visiounen, oder aus deenen 3 Bléckwénkelen, wann ech dat esou däerf soen, eng gemeinsam Approche ginn ass.

An ech sinn iwwerzeegt datt mat deem Pak dee mir hei fonnt hunn, mir u sech eng Etappe geléist hunn.

Natierlech erlaabt mir och déi Remark, wann een an d'Press kuckt, wann een an de Fernsee kuckt haut, da stellt ee fest datt d'Situatioun an Europa dramatesch ass an datt dat engem ganz no geet.

An datt dat u sech jo och all Mënsch beréiert.

Mee u sech hu mir eis Hausaufgaben an deem Domän zu dësem Moment gemaach, an ech wëll u sech de Kolleegen déi mat verhandelt hunn, ech wëll der Regierung, ech wëll de Vertrieder vun der UEL och Merci soe fir déi Entente déi mir hei konnte fannen.

[Xavier Bettel]

Merci Här Dury.

Här Wolff.

[Romain Wolff]

Villmools Merci datt ech d'Wuert däerf ergräifen.

Et ass och nëmme ganz kuerz.

Mir ware scho méi oft säit längerer Zäit bei Tripartitten dobäi.

Ech muss soen dat hei war eng richteg Tripartite.

Hei ass wierklech laang diskutéiert ginn.

Dir hutt jo och gesi wéi laang et gëschter Owend gedauert huet.

Do ware mir zwar nach net zu engem richtege Schluss komm, mee "quand même", haut ass et weider gaangen.

Ech muss och soen datt ganz seriö diskutéiert ginn ass, datt mir net ëmmer enger Meenung waren,

Dat gehéiert einfach dozou, mee et muss een awer och kucke fir Kompromësser ze fannen.

Dir wësst wat och vun eiser Säit der CGFP iwwert den Index gesot ginn ass virdrun.

Ech menge mir hunn och eng Presentatioun och kritt, wéi d’Entreprisen do stinn.

Alles dat, dat war ganz interessant.

Ech wëll och nach eng Kéier soen, datt mir an enger Situatioun sinn, d’Pandemie ass jo nach ëmmer net eriwwer, dat ass e bëssi bedenklech.

Op där anerer Säit hu mir e Krich an och dat beschäftegt een natierlech.

Déi Probleemer déi mir hei hunn, ech weess an der Welt gëtt et nach aner Probleemer, déi si vill méi grouss.

Vill Leit mussen hiert Land verloossen, net well si einfach nëmme wëllen op Lëtzebuerg kommen, mee well et net anescht geet, well si fäerten, datt si iergendwou kéinte stierwen an dat ass natierlech ganz dramatesch.

Mee do musse mir och eng Hand mat upaken.

Dat hu mir haut net diskutéiert.

Mee "en fin de Compte", d’Pandemie, do huet och den ëffentlechen Déngscht eng gutt Aarbecht geleescht.

Ech menge jiddereen huet do wierklech säi Bäitrag geleescht, fir datt dat awer esou gutt wéi nëmme méiglech kéint iwwert d’Bün goen.

Mir hunn nach keen Accord, jo dat stëmmt.

Mir kommen d’nächst Woch erëm.

Et gëtt jo och nach tëschenduerch geschafft, do un den Detailer.

An da wäerte mir gesinn, ech mengen de Wëllen ass do fir en Accord ze fannen.

Da wäerte mir dee Wee och kënne matgoen.

Mee wéi gesot, den Accord steet nach net.

Merci.

[Xavier Bettel]

Merci. Här Reckinger.

[Michel Reckinger]

Jo, villmools Merci.

Dann och vu mir eng kléng Analys.

Also mir hu gëschter laang, ganz laang d’Analys vun onser Ekonomie presentéiert.

Ech mengen et war eis wichteg fir ze weise wéi den Drock op eis Ekonomie geklommen ass an deene leschten 2 Joer an ech menge mir kommen aus enger Covid-Kris wou bei ganz ville Betriber d’Reserve ganz schwaach sinn, voire inexistent sinn.

An elo kënnt eng Energiekris dobäi, déi extreem schlëmm ass an ech menge mir konnte gëschter weisen, wéi déi Haussen déi mir an deene leschten 2 Joer haten, wéi déi d’Entreprisen impaktéiert hunn.

Dat sinn d’Haussen op d'"Matières premières", mee an der lescht dann och nach op de "Produits finis".

Dat sinn alles Haussen déi net kënnen tel quel un d’Clientë kënne weider gi ginn.

An haut ass et e Fakt datt et Entreprise ginn, kléng Entreprisen, mëttel Entreprisen an och grouss Entreprisen déi à Perte schaffen, well se méi deier akafe wéi se kënnen de Präis weiderginn.

An ech mengen dat ass e grousse Risiko deen do besteet fir, wann esou Rupture an der"Chaine d’Approvisionnement" kommen, well d’Material net erbäikënnt, da riskéieren d’Entreprisen einfach opzehale mat schaffen.

Wa mir dann och nach Energiepräisser hunn déi et ze deier maachen fir nach iwwerhaapt ze produzéieren, dann halen se op mat produzéieren.

An dat si Risiken déi einfach maachen datt déi Entreprisen déi ophalen ze produzéieren dann op ee Mol ophalen hei zu Lëtzebuerg ze bleiwen, well se anzwousch anescht besser Konditiounen oder méi produktiv kënne schaffen.

Dat konnte mir dat un enger helle Wull u Beispiller gëschter weisen.

Ech mengen et geet ganz vill och em d’Attraktivitéit vun eisem Standuert.

An dat konnte mir am Fong fir all Secteur weisen, och déi wichteg Secteuren, wéi de Finanzsecteur déi am Fong d’Lokomotiv si vun onsem ganze Sozialmodell.

Déi stinn am Moment ënner Drock, well déi Krisesituatioun, déi international ass, mat engem Krich an Europa, op der Grenz vu Lëtzebuerg, mécht, dass och international Konzerner sech d'Fro stellen, wéi et an Zukunft weider wäert goen.

A wann se sech d'Fro stellen, wéi et an Zukunft weider soll goen, da stellen sech d'Froen: wou schaffe mir am produktiivsten?

Wou schaffe mir am rentabelsten?

An dann, war et fir eis immens wichteg, datt aus där heiten Tripartite e Signal kann eraus kommen, e Signal un eis Entreprisen, e Signal un all Secteur, fir ze soen: zu Lëtzebuerg ass et nach ëmmer intressant ze produzéieren.

Lëtzebuerg huet d'Gravitéit vun der Situatioun erkannt a mir kucken, dass mer d'Entreprisen, déi hei sinn, dass mer déi hei behalen an dass se hei kënne schaffen.

An ech mengen dat ass deen Accord, dee mir haut fonnt hunn, wou mir gesot hunn: mir brauchen ... Do ware mir eis alleguerten Eens. Mir brauche ganz selektiv Hëllefen.

Et duerf een net mat der Strenz iwwert d'Betriber fueren an et duerf een och net mat Strenz iwwert d'Leit fueren.

Dat bréngt am Moment an enger exzeptioneller Kris, wou mir vu Krich schwätzen, näischt an ass dat sécherlech dat falscht Zeechen.

Dat heescht mir brauche selektiv Hëllefen.

Dat sinn Hëllefe fir Betriber, déi extrem Energie-intensiv produzéieren.

Deene musse mir hëllefe fir dass si iwwert déi Zäit vun deenen héijen Energiepräisser komme fir dass se nach weider kënnen produzéieren.

Dat ass awer och déi Signalwierkung, wéi den Här Bausch gesot huet, fir déi "Transition énergétique", dass mer do soen: wa mir haut Entreprisen hëllefen, dann ass et fir déi "Transition énergétique" weiderzeféieren.

Well et ass dat wou mir 2030 mussen hikommen an dann ass dat och do wou mir sollen d'Suen investéieren.

An dat selwecht gëllt och bei de Leit: mir musse selektiv hëllefen.

Dofir hu mir mengen ech zesummen déi Propos gemaach fir déi ënnescht Gehälter, déi ënnescht Menagen, déi schwaach do stinn, fir déi maximal z'ënnerstëtzen. Mir hunn dat ënnerstëtzt, dass dat sou soll goen.

A wat hu mir gemaach? Mir hunn eng - an dat ass dat wichtegst ; ech mengen souwuel fir d'Betriber a fir d'Leit - Previsibilitéit fäerdegbruecht, egal wat Muer geschitt, egal wat an deenen nächste Woche geschitt.

D'Betriber kréien een Index 2022, een Index 2023, een Index 2024 an dat gëllt awer och fir d'Leit. Och si hunn eng Sécherheet fir déi Indexen, déi do wäerte kommen, well mir wëssen net wéi d'Situatioun an den nächsten Wochen a Méint wäert entstoen an ech mengen dat ass eng Win/Win-Situatioun.

Dee Krich an Europa ass eng Katastroph, ass eng "Situation exceptionnelle" an ech menge mir hunn hei eng "Réponse exceptionnelle" fonnt an engem Accord an dofir sinn ech och ganz frou. Merci.

[Journalist]

Just eng kleng Verständnisfro an der Hoffnung, dass dat net erkläert ginn ass, wéi ech dee Moment net dobanne war.

Dee Steierkredit, dee kréien exklusiv déi Kleng- a Mëttelakommes.

Et ass net, datt déi méi staark gëtt. Fir déi méi grouss gëtt et näischt?

[Xavier Bettel]

Nee.

Et geet dorëms wierklech fir déi, déi de Kafkraaftverloscht och hunn duerch déi Indextranche och kënnen ze kompenséieren.

Dat ass den Quentile 1, Quentile 2 an den Ufank 33:45:02un Quentile 3. Wéi gesot, et ass cibléiert fir wierklech net dass déi Aarm nach méi Aarm ginn.

Et ass also am Fong bal e Resumé.

[Journalist]

Et ass elo e puer Mol gesot ginn, dass et nach keen Accord ass.

Dat heescht all déi Mesuren, déi Dir elo annoncéiert hutt, kënnen fréistens ab en Donneschdeg a Kraaft trieden oder elo beim Sprit beispillsweis ass dat Muer op der Tankstell dass dann de Bensinn 7,5 Cent méi bëlleg ass?

[Xavier Bettel]

Nee, et ass e ganze Package. Et si wéi gesot Demanden, déi komm si vun där enger an där anerer Säit. Dat doten ass e ganze Package, well alles kascht.

All Mesure, déi mir Iech elo presentéiert hunn, huet e Coût. Alles.

Mir sinn hei iwwert e Coût, deen iwwert eng hallef Milliard wäert kaschten. Iwwert eng hallef Milliard!

An dofir ass et fir eis wichteg, dass een sech bewosst ass, dass et déi eng an déi aner Piste och sinn an dee ganze Package zesumme kënnt.

Dat heescht oder en Donneschdeg si mer eis Eens iwwert dat Ganzt an da sinn och all déi verschidde Punkten, déi ech presentéiert hunn, mee do ass en Donneschdeg de Moien nach eng Kéier een Tuer, dee geplangt ass.

Also et ass net datt elo Punkt esou figéiert ass, wéi et elo ass. De But ass, dass een nach ... an ech hunn Iech vun deenen 3 Reunioune geschwat, déi elo och nach wäerte stattfannen an dass mir nächsten Donneschdeg de Moien et fäerdeg bréngen en Accord ze fannen, deen dann och géif duerno ënnerschriwwe ginn an deen ech Mëttes dann och an der Chamber géif presentéieren a wann dat net de Fall ass, dann ass näischt vun deenen an da musse mir eis Verantwortung iwwerhuelen an da wäerte mir als Regierungsrot zesummekommen a kucke wéi eng Decisioun mir dann huelen no deenen Diskussiounen, no deenen Analysen, déi mir och gelauschtert hunn déi lescht Deeg.

[Journalist]

Dat heescht gëtt op verschiddene Punkten en "Accord de Principe", dass dat definitiv esou wäert kommen?

[Xavier Bettel]

Et ass e Ganzt, Här Weimerskirch. Et ass e Package.

Et ass alles oder näischt. Et gëtt elo net décortiquéiert, wéi gesot - dat doten huele mir raus, dat heiten huele mir eraus.

Et ass e ganze Package. Wa mer eis Eens sinn, dann ass et dat Ganzt a wann net, da muss d'Regierung unilatéralement seng Verantwortung iwwerhuelen an dann decidéiere wat an deem engen oder deem anere Punkt och passéiert.

[Journalistin]

Ech hunn och eng Detailfro, well d'Akustik net terribel ass. Ech hunn et net verstanen dohannen.

Mat der CO2-Steier, dat hunn ech akustesch net matkritt, wat di geplangt ass.

[François Bausch]

Et ass esou, datt mir hu jo mat der CO2-Steier, wéi mir déi deemools agefouert hunn, gesot, datt déi Recettë vun der CO2-Steier zu 50% genotzt gi fir sozial Kompensatiounsmesuren an zu 50% fir d'"Transition écologique" ze finanzéieren, also Aiden oder Investissementer am Beräich vun der "Transition écologique".

Elo ass d'Joer 2021 eriwwer. Mir wësse wéi vill d'Recette ass an et ass vun de Gewerkschafte gefrot ginn ob déi Recette, déi mir reell haten, ob do wierklech 50% vun där Recette do och wierklech iwwert "Crédits d'impôt" zeréckgefloss ass.

An dat ass berechent ginn. Do ass eng kleng "Différentielle" erauskomm. Déi gëtt elo nach prezis am Detail gekuckt.

Et ass nach eng Sëtzung virgesi mam Energieministère a mam Finanzministère dës Woch fir ze kucken, vu wat mir do schwätzen. Dat ass e klenge Montant, dat ass kee riise Betrag.

Wann dat esou ass, wann dat sech sollt bestätegen, da wäerte mir do zousätzlech um "Crédit d'impôt" nach Eppes maachen.

[Xavier Bettel]

Merci an e schéinen Owend.